
rakonto 


SONĜO KAJ REALO 
de Julia Sigmond (Italio) 


Strangajn sonĝojn havas foje la homoj. 

Pasint-nokte ankaŭ mi havis vere interesajn sonĝojn. En mia sonĝo mia 
edzo havis novan domon. Ĝi estis grandega kaj belega, konstruita en la mezo 
de mirinda ĝardeno. Mi vizitis ĉiujn ejojn. Fine, teretaĝe mi eniris en iun 
grandan ejon. Mirigite mi konstatis, ke ĝi estas grandega baseno. La akvo estis 
brilante pura. Post mallonga hezitado mi eniris en la akvon — tiel vestite kiel 
mi estis, kaj mi eknaĝis. En tiu minuto enpaŝis la filino de mia edzo. Sen saluto, 
sen iu ajn vorto, ankaŭ ŝi plaŭdiĝis en la akvon, same en strata vestaĵo, kaj 
ankaŭ ŝi eknaĝis. Longe ni naĝis, tute mute, en la bela naĝbaseno....Mi kuris 
sur vojo, ne tro rapide, nek malrapide. La pejzaĝo estis bela, sed nekonata en 
realo. Tamen, ĝi iom similis al la ĉirkaŭaĵo de la domo de mia edzo. Strange 
estis, ke ĉio estis bruna kaj avelkolora, kia estis nia anonckarto pri geedziĝo en 
la realo. Kaj la arboj kaj la herbaj kampoj. Domon mi ne vidis, nek vivantaj 
estaĵoj montriĝis. Longtempe mi kuris, tamen mi ne laciĝis. Subite mi rimarkis, 
ke mi estas tute nuda! Tiam mi ekmemoris, ke mi kapablas per la forto de la 
penso materialigi, aperigi, realigi ion ajn. Mi pensis, ke mi bezonas iun veston, 
ke mi ne kuru nude. Post iom da tempo mia tuta korpo estis envolvita en 
neĝoblanka litotuko. Mi kontente kuris pluen, nek pli rapide, nek malakcelante 
la ritmon. Mi kuris, kuris, kuris. En la malproksimo mi ekvidis vilaĝan 
dometon. Ankaŭ ĝiaj koloroj estis diversaj nuancoj de la bruno, de la plej hela 
ĝis la plej malhela. Mi alproksimiĝis al la dometo. Ĝi estis tre silenta. Mi eĉ 
ekpensis, eble neniu loĝas en ĝi? Tamen, bonedukite mi frapis la pordon kaj 
enpaŝis. Mezaĝa virino staris apud la tablo, antaŭ treege eta fenestro. Ŝi knedis 
panon aŭ kukon, mi ne bone vidis kion ŝi estis prilaboranta, ĉar en la eta ejo 
estis nur duonlumo. Vidalvide al la pordo staris juna, bela knabino. Ŝi akceptis 
mian saluton kaj ridetante resalutis min. La laboranta virino silentis. Ili 
rigardis al mi iomete mirigite, ja mia sola vestaĵo estis la blanka litotuko, sed ili 
ne diris nek pridemandis min, kio okazis al mi? En mia dekstra mano mi havis 
unu 100-valoran monbileton. Mi demandis ilin, ĉu ili povas vendi al mi iun ajn 
vestaĵon. La junulino komplezeme proponis iun tute novan robon, ĵus aĉetitan 
kaj ankoraŭ neniam uzitan de ŝi. Mi transdonis la monbileton, sed ŝi ne volis 
akcepti ĝin, ja la robo eble nur dekonan valoron havas. Mi trankviligis ŝin, ke 
por mi la robo valoras multe pli ol ĝia vera prezo. Ŝi donis al mi la belegan 
robon. Ĝi estis nigra, kun etaj blankaj ŝprucmakuloj. Ĉirkaŭ la kolo estis bela 
blanka kolumo puntaĵ-ornamita. Kaj ĝi estis perfekte bona, fakte taŭga por 

miaj mezuroj. Ŝanĝante mian blankan “litotuk-vestaĵon” por tiu belega, 
eleganta robo, mi esprimis mian sinceran dankon al la ridetanta junulino, kaj 
kontente mi foriris. 

Malantaŭ la dometo la pejzaĝo jam ŝanĝiĝis. Ĉio estis kolora. La verdaj 
kampoj kaj la verdaj arboj rande de la vojo gajigis min. Mi vidis ankaŭ multajn 
aliajn domojn kun vigle ruĝaj tegmentoj. Sur la strato mi vidis multajn 
rapidiĝantajn homojn, kiuj iris samdirekten ale al granda konstruaĵo. Mi ekiris 
kaj mi ne retrorigardis! Mi atingis tiun pluretaĝan domegon kaj supreniris la 
ŝtuparon. Dekstre la unua pordo estis malfermita. Mi haltis antaŭ la pordo kaj 
enrigardetis. La salonego estis plenŝtopite plena. Vidalvide al la pordo, en la 
fono de la ejo, sidis apud longa tablo multaj konataj, gravaj esperantistoj. Unu 
el ili estis Zlatko Tiŝljar, li parolis tre laŭte kaj pasie, en perfekta Esperanto, pri 
la nuntempa ĉefa problemo: enkonduki Esperanton en Eŭropa Unio. Tre 
interesis min la temo, kaj mi volis resti por aŭskulti ankaŭ la aliajn parolontojn, 
sed en la salonego ne tro estis liberaj lokoj. Tiam, ĝuste antaŭ mi, mia amikino 
Mladenka Dakoviĉ sidanta en la lasta vico rimarkis min. Kun ĝojo ŝi invitis, ke 
mi eksidu, ĉar apud ŝi estas sufiĉa loko ankaŭ por mi. Ni interkisadis, 
ĉirkaŭbrakumis unu la alian, ĝojante pro la renkontiĝo. Mi eksidis kaj aŭskultis 
la plej gravajn-lertajn esperantistojn pri nia nuntempa plej grava problemo. 
Multaj el ili parolis libere aŭ prelegis de surpapere pri la konferenca temo, pri la 
gravaj eblecoj povantaj solvi nian problemon. La kunsido estis vere interesa kaj 
valora. Kun granda intereso mi aŭskultis, pensante pri tio, kiujn novajn taskojn 
mi havos ekde nun. La estimindaj gvidantoj de la konferenco estis vere bravaj 
kaj la paroladoj vere konvinkaj. La kunsido daŭris longe, longe....Mia frato 
verkis novan romanon. Li volis viziti sur monto vivantan viron, kiu estis la 
ĉefheroo de la romano. Li petis min, ke mi akompanu lin. Mi estis scianta kaj 
konanta lian sekretan planon: li deziris, ke mi ekkonu tiun viron, ĉar kiu 
scias...?! Nu, mi iris kun li. 

Sur la montopinto troviĝis la domo de tiu montloĝanto. La domo estis ege 
modesta. La viro — mezaĝa, kun tre serioza, ne ridetanta mieno, asketaspekta, 
tamen tre simpatia — sidis apud simpla ligna tablo kaj legadis ion, kiam ni 
enpaŝis. Ni manpremis. Li sidigis nin ĉirkaŭ la tablon. Mia frato kaj li 
ekkonversaciis. Dume mi havis tempon kaj eblecon iomete ĉirkaŭrigardi en la 
ejo. Tre simplaj kaj malmultaj mebloj, nek floroj, nek pentraĵoj aŭ bildoj, sed 
kelkaj bretoj staris apud la muro kun multaj libroj. Li proponis, ke ni ekrigardu 
la montaron malantaŭ lia domo. Mi ne atentis pri kio ili diskutis, sed ŝajne mia 
frato estis kontenta pri la interparolado. Ni do nin preparis eliri de la domo — 
ĉu vere nur unuĉambra? — por vidi la promesitan belegan montaron. En tiu 
momento enpaŝis mia eksa klaskolegino Judit kun sia edzo. Ili estis treege 
elegante vestitaj, en nigra kaj blanka vestaĵoj. Mi miris kaj ne komprenis, kial 

oni devas vestiĝi en “dimanĉa” robo por viziti montloĝantan amikon?! Ni 
anoncis ilin, ke ni tuj iros ekrigardi la montojn malantaŭ la domo, kaj invitis 
ankaŭ ilin. Nu, jam komenciĝis la krepusko kaj mia ekskolegino diris, ke ŝi 
timas en tiu mallumo iri sur ĉi tiu obskura vojo. Pli bone ili revenos aliokaze 
viziti lin. Kaj adiaŭante ili foriris. Ni admiris la montojn! Ili estis preskaŭ tiel 
belaj, se ne eĉ pli belaj, ol Hafelekar en Aŭstrio, monton kiun mi neniam povos 
forgesi pro ĝia nekomparebla beleco! 

Ni reiris al la domo. Alvenis aliaj novaj gastoj. La montloĝanto ne estis 
surprizita. Du virinoj enpaŝis la ĉambron. La mezaĝa tuj eksidis sur la centran 
seĝon kaj ekparolis. La pli juna, blondeta, tute hejmece iris al la bretoj, ion 
prenis de tie kaj metis aliloken. Mi eksentis malvarmon en mia koro: vane mi 
alvenis. La sekreta plano de mia frato ne povos realiĝi. Tiu mezaĝulino ne lasos 
la montloĝantan viron el siaj ungegoj, por akapari edzon por la blonda 
junulino. Mia frato sidis flanke apud la muro, jam tute silente, ĉar la 
mezaĝulino konstante, sen paŭzo parolis. Ŝi diris neniaĵojn. Neniun ŝi lasis 
kromparoli. La blondulino iris tien kaj reen en la ejo, eĉ sencele, preskaŭ 
volante montri, ke ĉi tie ŝi estas hejme....En iu tre malnova domo ni estis jam 
en la lito kun mia edzo. Alvenis gastoj (en realo nekonataj personoj.) Ni tute ne 
ĝeniĝis, ke ni jam enlitiĝis kaj plu restis en la lito. La gastoj sidiĝis kaj ni 
ekdiskutis. Post iom da tempo ekmirante mi rimarkis, ke mia edzo fakte estas 
mia Dolĉapatro. Estis nekredeble! Sed poste mi rimarkis, ke fakte ankaŭ mi ne 
estas mi, sed mia Dolĉapatrino! Mia edzo kaj mi, ni diskutis kun niaj gastoj, 
sed tamen, niaj korpoj estis la korpoj de miaj Gepatroj. ............... 

...La 18-a de januaro estas aparte bela, grava tago en nia vivo. Ĝuste antaŭ 
kvar jaroj skribis al mi la Unuan Leteron mia edzo.' Li legis iun mian novelon 
en iu gazeto, kaj ĝi tiel forte impresis lin, ke tuj li ekhavigis mian adreson, por 
skribi al mi, ke li tiel sentas: ni estas fratanimoj! Ekde tiam ni korespondis. Jam 
pli ol mil leterojn ni skribis unu al la alia. Okaze de tiu bela datreveno ni 
elprenis la malnovajn leterojn. Kun ĝuo ni legis la Unuan! Poste ankoraŭ 
kelkajn el la “heroa erao” de nia amhistorio. Vera vivromano kaŝiĝas en tiuj 
plurcent leteroj. Ni rememoradis pri nia unua persona renkontiĝo kaj pri ĉiuj 
aliaj kunestoj, kunvojaĝoj. Kiel transformiĝis nia sincera amikeco al profunda 
amo, pli bone ekkonante unu la alian. Ni rememoris nian longan, longdaŭran 
luktadon kontraŭ la sensenca burokratio, kiu montriĝis preskaŭ malamika 
kontraŭ nia decido geedziĝi. 

Ni apartenas al du nacioj kaj loĝas tre malproksime. Fakte 1200 km. estas 
aerlinie la distanco inter niaj du urboj. Per la aviadilo ni povas vojaĝi kvazaŭ 
per fe-flugiloj kaj malpli ol du horojn necesas vojaĝi por esti denove kune. Sed 
ne tiu tekniko estas la plej mirinda en la tuta historio. La miraklo, kio okazis al 
ni du, estas dankinda sol-sole al Esperanto. Sen tiu mirinda lingvo neniam ni 


Mirmekobo 13 6 junio 2011 


povintus konatiĝi, renkontiĝi, interamikiĝi, enamiĝi! Ofte ni parolas pri la vere 
genia kreinto de ĉi tiu mirinda Internacia Lingvo. Antaŭ 150 jaroj naskiĝis tiu 
geniulo kaj jen, nun, post tiom da tempo, du matusalem-aĝaj esperantistoj 
benas la memoron de Zamenhof, al kiu ili povas danki la nekredeblan feliĉon. 
Ĉar vere estas reala, natura kaj malfalsa — eĉ se ĝi estas nekredebla — tiu 
sento, kiu nomiĝas AMO. Nenio gravas, nenio sencas, krom unu sola afero: ni 
aŭdacas esti feliĉaj! Malgraŭ la teruraj dudekunujarcentaj mondproblemoj, 
malgraŭ la nin ĉirkaŭanta tutmonda mizero, envio, monavido kaj pli kaj pli 
fremdiĝanta terloĝantaro. Nia amo estas certa, forta kaj neŝancelebla. Ĉi tiu nia 
sento kaj mirakla renkontiĝo forte impresas kaj eĉ feliĉigas ĉiujn niajn 
geamikojn — egalmezure ĉiujn — sed precipe la esperantistojn, ĉar nia historio 
similas al fe-fabeloj, kie ĉio eblas, eĉ la reale neebla! Sed ververe, se ni pensas, 
ke nuntempe pli ol ses miliardoj da homoj vivas sur nia terglobo, kion ni povus 
respondi al la tikla demando: kaj kiom el ili estas feliĉaj??? 


! Julia ”Sigmond estas la edzino de Sen Rodin; ambaŭ estas tre sukcesaj 
verkistoj. Pri ilia geedziĝo, vidu Mirmekobon 8 p.13. Pri la mistera ' en la nomo 
“Sigmond, vidu la ĉisekvan artikolon.—Red. 





Kakto kun floro (kaj abelo), en la ĝardeno de via redaktoro 


ortografio 


LAAPOSTROFO 
de Julia Sigmond 
Dum mia tuta vivo mi havis problemon kun la apostrofo. Ne temas pri tiu 
zamenhofa, kiun facile mi alproprigis, kiam mi eklernis la Lingvon 
Internacian, sed pri tiu, per kiu komenciĝas mia familia nomo: 'Sigmond. 

Laŭ la malnova hungara gramatiko en la familiaj nomoj, kiuj komenciĝis 
per la duobla litero “ZS” (ĵ), la literon “Z” oni anstataŭigis per la apostrofo ('). 

Fakte, mia familia nomo estas Zsigmond (ĵigmond), sed estas ne nur 
skribata kun apostrofo "Sigmond (ĵigmond), — laŭ la malnova hungara 
gramatiko — , sed ĝi estas ankaŭ prononcata Zsigmond (ĵigmond). 

lam, ĉirkaŭ je la fino de la dekoka jarcento, oni komencis skribi la familiajn 
nomojn komenciĝantajn kun la litero “ZS” per la litero “S', uzante la 
apostrofon anstataŭ la literon “Z”, kiel ekzemple ĉe la malnovaj hungaraj nomoj 
"Sako (ĵako), 'Sibo (ĵibo), Sigmond (ĵigmond), 'Sigray (ĵigrai) k.a. 

Krome estas kelkaj malnovaj hungaraj familiaj nomoj, kiel ekzemple 
“Dosa” (doŝa), “Josika” (joŝika), kie la nomo estas skribata per litero “s” (ŝ), sed 
ĉiam oni prononcas ĝin “zs” (ĵ), nome “Doja” aŭ “Joĵika”. 

Mia urbo “Kolozsvar” (koloĵvar) — rumane “Cluj” (kluj), germane 
“Klausenburg” (klauzenburg), — antaŭ jarcento same estis skribita “Kolossvar” 
(koloĵvar). En la plej malnovaj tempoj ĝi havis diversajn nomformojn, kiel 
“Clus,, “Clws, “Culus» Colus» “Kulus,, “Kolus, “Cluswar” “Kuluswar”, 
“Koloswar”, “Kolosvar”, sed tamen, la litero “s” ($) ĉiam estis prononcita “7”. 

Nuntempe, oficiale mia nomo estas skribata Sigmond. Novaj rumanaj 
konat(in)oj prononcas mian nomon “Sigmond”, la hungaroj prononcas 
“Ŝigmonl”, Mi tuj korektas ilin kaj diras, ke mia nomo estas nek Sigmond nek 
Ŝigmond, sed oni prononcas “Ĵigmond”, kaj sekvas la rakonto pri la historio de 
la jarcentaj hungaraj-sikulaj nomoj kaj apostrofoj. 

Oficiale do, en ĉiuj miaj dokumentoj, mi estas Sigmond, sed en mia privata 
vivo mi ĉiam uzas la — oficiale nun ne uzeblan — hereditan, karan, malnovan 
familian nomon. 





Julia Sigmond 

sociaĵoj 
KIOM VALORAS AŬTOGRAFOJ? 
de Roberto Pigro (Italio) 


Kiu estas la diferenco inter subskribo kaj aŭtografo? 

Teknike neniu, oni dirus. Ambaŭokaze temas pri nomo propramane 
skribita, kiu nuntempe reduktiĝas pli kaj pli ofte al strekfuŝaĵo senspripense 
realigita. Malsamoj tamen el “malteknika” vidpunkto ne mankas kaj ĉi- 
rilate oni legu anekdoton el mia adoleska aĝo: la itala futbalteamo Parma, por 
kiu siatempe mi zelotis, estis veninta al mia urbo por maĉo kontraŭ Udinese, la 
loka klubo. La tagon de la maĉo, en la centro nekredeble renkontis mi surstrate 
la (ankoraŭ ne tutmonde konatan) futbaliston Fabion Cannavaron. Li 
promenis kun siaj kunuloj, kaj — kun knaba emocio — mi alproksimiĝis al li 
por peti aŭtografon. Ve al mi! Li parolis tiumomente per poŝtelefono (tiam 
rezervata al gravuloj) kaj snobe flankenpuŝis min. Tiel mi komprenis, ke ies 
subskriboj estas treege pli altvaloraj ol la efektive konsumita inko. Sed ek tiam 
mi ankaŭ ĉesigis kolekti aŭtografojn, rigardante ilin (ĝis nun) kiel nurajn 
makulojn tute similajn al mia subskribo aŭ al tiu, tremanta, de mia avino 
(karmemora). 

Ne devas interkonsenti kun mi la (multaj) uloj, kiuj daŭrigas ĉiamaniere 
havigi al si kaj ofte aĉeti je kapturnaj prezoj iun ajn aŭtografon. Ili certe ĝojas 
pro la freŝa apero, en Italio, de eldonaĵo (Autografi italiani dal 1800 al 2000, 
Edizioni Unificato), en kiu estas reproduktitaj pli ol mil aŭtografaj subskriboj 
de personoj, kiuj ial transiris en la landan historion. En la sama libro aperas 
krome la takso pri 2500 aŭtografoj de samnombraj “protagonistoj de historio, 
kulturo, arto kaj sporto”, kiel legeblas en la subtitolo. Temas ŝajne pri vera 
novaĵo en la eldona universo, konsultinda de kiuj — ree senpolviginte 
malnovan diskon aŭ libron kun amema (ĉu sincera?) dediĉo de ĝia aŭtoro aŭ 
malvolvinte la embarasan dekreton, per kiu la propra praavo (karmemora 
ankaŭ li!) estis dekoraciita post la milito — deklaras sin certaj posedi etan 
inkan trezoron. 

Nu, ne mankas surprizoj, se veras, ke la subskriboj de Garibaldi kaj 
Mazzini — herooj de la nacia renaskiĝo kaj unuiĝo de Italio — valoras multe 
pli ol tiuj de Cavour kaj Viktoro Emanuelo la 2a, respektive la unua ĉefministro 
kaj la unua reĝo de la unuigita lando. Pli multe da skribaĵoj lasis fakte ĉi-lastaj. 
Kelkfoje ludas grandan rolon la dato de la subskribo, kio validas ankaŭ okaze 
de moneroj: la subskribo de Giovanni Maria Ferretti valoras 300-400 eŭrojn en 
la jaroj dum kiuj li kardinalis, ascendante al 700-800 apenaŭ li iĝis papo (kun la 
nomo Pio la 9a) kaj al 2000, okaze de leteroj kun interesa enhavo. 

Ankaŭ por papo Paŭlo la 6a (civile Giovanni Battista Montini), la taksoj 
varias: antaŭ la papregado, subskribo lia ne valoras pli ol 200 eŭrojn, sed inter 
1963 kaj 1978 ĝi fiksiĝas je 400 eŭroj kaj, en iuj leteroj, ĝi atingas eĉ 1000. 

La nomoj de la taksitaj gravuloj aperas laŭ alfabeta ordo, kun mallonga 
biografio. Se oni havis plurajn subskribojn, ĉiuj aperas. La libro, kiun oni povas 
konsideri interesa donacideo, aĉeteblas ĉe italaj vendejoj pri filatelio kaj 
numismatiko aŭ pere de la eldoneja retpaĝo www.unificato.it. 

Koncerne al Fabio Cannavaro, kvantigi, kiom ekzakte mi perdis la tagon de 
lia “Rezigno Granda”, ne eblas, ĉar la libro konsideras nur personojn ne plu 
vivantajn, kaj li ankoraŭ junas. Se vi tamen hazarde renkontos lin, teniĝu 
longdistance: ekde kiam — en 2006 — li fariĝis kaj mondĉampiono kaj eŭropa 
futbalisto de la jaro, li verŝajne komencis eĉ draŝi la misŝanculojn, kiuj nure 
promenas proksime de li, en malpli ol duonmetra radiuso. 


legendo 


ORFEO KAJ ERIDICO 

rerakontas Siv Burell (Svedio) 
En la lando Trakio iam loĝis lerta kantisto nomata Orfeo. Lia patro, kiu estis la 
dio Apolono mem, donis al li liron kaj instruis al li kiel oni ludas ĝin. Do ne 
estas strange ke la muziko de la juna viro estis tre bela. Orfeo fakte tiel plaĉe 
ludis, ke kiam li tuŝis la kordojn, la bestoj kaj birdoj kuniĝis en rondon ĉirkaŭ li 
por aŭskulti lian ludadon. 

Orfeo kaj la nimfo Eridico amis unu la alian. Ili geedziĝis kaj vivis feliĉe 
dum longa tempo. Sed la paŝtisto Aristaios ankaŭ sopiregis ŝin. Foje li ekvidis 
Eridicon en la arbaro, kaj kuregis al ŝi. Ŝi fuĝis kaj sukcesis sin forsavi de li. 

Sed ŝi fariĝis tre laca kaj kuŝiĝis sur la teron. Ŝi ne rimarkis la serpenton ĉe 
ŝia piedo. La serpento ekmordis. Estis ege venena serpento kaj post kelkaj 
minutoj Eridico mortiĝis. 

Orfeo atendis longatempe, fariĝis maltrankvila kaj sendis siajn servistojn 
serĉi ŝin. Finfine ili trovis ŝin kaj portis ŝin al Orfeo. Li fariĝis nekonsolebla. 

Li decidis elporti ŝin el la Subtera Mondo. Orfeo iris al la Subtera Mondo 
kun sia liro. La regantoj de la Subtera Mondo nomiĝis Hadeso kaj Persefono. Ili 
estis tuŝitaj de la sonoj de la liro, kaj promesis redoni Eridicon al li. Sed ili 
metis kondiĉon. Li ne rajtis turni sin kaj rigardi Eridicon dum la promeno tra 
la tunelo supren al la tero. 

Eridico sekvis lin, kaj ili proksimiĝis la surfacon de la tero. Tiam ŝajnis al 
Orfeo ke li ne plu aŭdis la paŝojn de Eridico. Li turnis sin kaj provis tuŝi la 
manon de Eridico. Sed li ne atingis ĝin. Eridico rapide malaperis reen en la 
Subteran Mondon — por ĉiam! 


pripenso 
SIDI ĈE LA FENESTRO 


Alexandre Garcia (ĵurnalisto de la brazila GloboNews) 
(tradukis: Josenilton kaj Madragoa) 


Mi estis infano, kiam mi unuafoje eniris aviadilon. La emocio flugi estis 
grandega. 

Mi nepre volis sidi ĉe la fenestro, ĝui la flugon ekde ĝia unua momento kaj 
senti la aviadilon kurantan sur la trako pli kaj pli rapide, ĝis ĝi deteriĝis. 

Rigardante tra la fenestro, kortuŝite mi vidis la aviadilon trapasi la nubojn, 
atingante la bluan ĉielon. Ĉio estis novaĵo kaj fantazio. 

Mi plenkreskis, diplomiĝis kaj eklaboris. En mia ofico, ekde la komenco, 
flugi estis konstanta neceso. 

De tempo al tempo, malproksimaj kunvenoj kaj urĝaj taskoj devigis min iri 
al du urboj en unu sama tago. 

Komence, mi ĉiam mendis sidlokon apud la fenestro, kaj, kun la infanaj 
okuloj, mi admiris la nubojn, ĝuis la vojaĝon, kaj eĉ ne ĝenis min atendi iom 
pli por eliri el la aviadilo, preni la bagaĝon ktp. 

La tempo pasis, la metia vivo pliintensiĝis, kaj mi ne plu nepre volis sidi ĉe 
la fenestro nek vidi la nubojn, la sunon, la urbojn malsuprajn, la maron aŭ ian 
ajn eksteran pejzaĝon. Mi perdis la entuziasmon. Mi volis nur eniri kaj eliri, 
sidi rapide kaj eliri rapide. Nun, la sidlokoj ĉe la koridoro estis postulo. Ili 
faciligis la eliron sen bezono atendi iun ajn. Mi estis ĉiam zorgema pri la horo, 
pri la tasko, pri ĉio, escepte de pri la vojaĝo, la pejzaĝo, mi mem. 

Dum unu hazardo de la destino, en pluvplena vespero, mi volegis reveni de 
San Paŭlo, bezonante alveni al Kuritibo plej eble urĝe. 

La aerŝipo estis plenplena kaj la sola libera sidloko estis ĉe fenestro, en la 
lasta seĝvico. Sen hezito, mi akceptis tuje, prenis la flugbileton kaj enveturiĝis. 

Mi eniris en la veturilon kaj sidis sur la indikitan lokon, ĉe la fenestro, 
fenestro kiun mi delonge ne atentis, aŭ, pli ĝuste, tra kiu mi jam ne interesiĝis 
rigardi. 

Subite, kiam la aviadilo deteriĝis, mi ekrememoris la unuan fojon kiam mi 
flugis. Mi sentis denove kaj strangumis tiu sopiro, tiu malvarmo en la ventro. 
Mi admiris la aviadilon flugantan tra la malhelaj nuboj, ĝis, post la pluvo, 
aperis la ĉielo. Ĝi havis bluon tiel belan kiel mi neniam vidis antaŭe. Ankaŭ la 
suno, kiu brilis kvazaŭ ĝi estus ĵus naskiĝinta. 

En tiu momento, kiam mi fariĝis denove infano, mi eltrovis, ke mi forgesis 
iom vivi dum ĉiu vojaĝo en kiu mi neglektis tiun pejzaĝon. 

Mi ekpensis la jenon: ĉu mi ne lasis ankaŭ sidi ĉe la fenestro rilate al la aliaj 

aferoj en mia vivo, kiel ekzemple, rigardi tra la fenestro de miaj amikecoj, de 
mia geedza vivo, de mia laboro kaj persona kunvivado? 

Mi kredas, ke iom post iom, ne perceptante, ni lasas rigardi tra la fenestro 
de nia vivo. 

Ankaŭ la vivo estas vojaĝo, kaj se ni ne sidas ĉe la fenestro, ni perdas tion, 
kio estas plej bona: la pejzaĝojn, kiuj estas niaj amoj, ĝojoj, malĝojoj kaj fine ĉio 
kio konservas nin vivantaj. 

Se ni vojaĝos nur sur koridora seĝo, rapideme por alveni ien ajn, ni perdos 
la oportunon rigardi la belaĵojn, kiujn la vojaĝo proponas. 

Se ankaŭ vi estas en akcela ritmo, ĉiam mendante koridoran seĝon por eniri 
kaj eliri rapide kaj tiel gajni tempon, haltu iomete kaj pripensu kien vi volas 
alveni. 

La aeroplano de nia ekzistado flugas rapidege kaj la daŭro de la vojaĝo ne 
estas anoncita de la piloto. Ni ne scias kiom da tempo ankoraŭ restas al ni. Pro 
tio, valoras la peno sidi ĉe la fenestro por ne preteratenti ian ajn detalon. 

En la fino de la finoj, la feliĉeco kaj la paco estas vojoj, ne destinoj. 


ANONCO 


Dumonata Mirmekobo! 

Ĝis nun Mirmekobo aperadis ĉiun trian monaton, t.e. kvarfoje en la jaro. 

Ekde nun, mi planas aperigi Mirmekobon ĉiun duan monaton, t.e. sesfoje 
en la jaro. 

Mirmekobo restas tute senpage abonebla, kaj oni rajtas presi ekzemplero(j)n 
por si mem kaj/aŭ por aliaj personoj sen peti permeson de la eldonanto. 

Eldonas Mirmekobon mi mem, via redaktoro. Du personoj antaŭprovlegas 
ĉiun numeron por helpi elsarki komposterarojn. Mi elektas la enhavon, 
aranĝas, kompostas kaj dissendas ĝin per Interreto. La paĝformato estas A5. La 
komputilo uzata estas Macintosh iMac, kaj la programo uzata por la kompost- 
ado estas Mellel. Bildoj estas ankaŭ prilaborataj per la programoj Graphic 
Converter kaj Photoshop. Enhavon por Mirmekobo rajtas kontribui kiu ajn 
persono. Detalojn pri la karaktero kaj temoj de kontribuaĵoj vi povas trovi sur 
la lasta paĝo de ĉi tiu numero. 

Mi ne povas antaŭpromesi aperigon de artikolo/bildo en specifa numero de 
Mirmekobo, sed ĉiu akceptita verkaĵo ja aperos en iu numero de Mirmekobo. 


Du LE MEA 


arkeologio 
BRAKUMITAJ SEP MIL JAROJN KAJ DUONON 


Raporto de Gane Dordeviĉ 
(ALO-gazeto, la 22an de Januaro 2011). 
Tradukis Miriĉ Jadranka 


Universitato Oxford (Anglujo) asertis ke en la vilaĝo Mali Borak apud 
urbeto Lajkovac (Serbio) estis malkovritaj du tomboj ene de tombo, kun tute 
bone konservitaj skeletoj de ino kaj de infano. 

Ili estis oldaj sep mil jarojn kaj duonon. 

La scienculoj de tiu fama angla universitato malakceptis la hipotezon ke oni 
malkovris la skeletojn de patrino kaj infano. La sepjara knabino estis 
entombigita post entombigo de la virino. Tion oni certigos nur post DNA- 
analizo, en kia parenceco estis la knabino kun la kvardekjaraĝa virino, en kies 
brakumo ŝi estis trovita. 

En ilia proksimo oni malkovris pliajn du skeletojn de infanoj apartenantaj 
al Starĉeva kulturo. 





| Sj 
~= 
La fakuloj de beograda Filozofia fakultato! konstatis ke unu el la infanoj 


! La Filozofia Fakultato de Beograd-Universitato inkluzivas la fakojn Filozofio, Sociologio, 
Psikologio, Pedagogio kaj Adragogio, Historio, Arthistorio, Arkeologio, Etnologio kaj 
Antropologio, kaj Klasikaj Studoj. — Red.Spiralaj galaksioj koliziantaj (foto de NAsA) 

mortis pro serioza malsano, meningito. “Krome oni trovis ostearon de homoj 
vivintaj ĝis profunda maljuneco — ĉirkaŭ 70 jaroj”-rimarkis D-ro arkeologo 
Sofija Stefanoviĉ. 

Unu el la grandaj serbaj fakuloj pri antropologio en prahistorio emfazas ke 
tiu malkovro de dutomba tombo estas unu el plej valoraj malkovroj sur 
Balkana duoninsulo. “Raras la dutombaj tomboj el neolito. La DNA- 
ekzamenoj farotas flanke de la germanaj fakuloj de Universitato Majnz. 
Ĉiukaze, ĉi funebro el prahistorio rakontas al ni ke tiuj homoj, la unuaj 
bredistoj kaj kulturistoj, havis grandskale altan gradon de emocioj, ĉar la 
knabino estis entombigita 40 jarojn post la ina entombigo, en kies brakumo ŝi 
estis malkovrita. 

La scienculoj de la germana Universitato Johan Gutenberg konstatos firme 
“per kio la homoj el prahistorio nutris sin; ĉu ili estis malsanaj, de kio ili 
malsaniĝis kaj kial ili mortis” pli precize aldonis D-ro Stefanoviĉ. 

Kion subkomprenigas la vorto- Starĉeva (serbe Starĉevaĉka) kulturo? — 

Komence de la 20a jarcento en la vilaĝo Starĉevo, apud la urbeto Panĉevo 
oni malkovris, la unuan fojon en Serbio, la restaĵojn de prahistoria kolonio. 
Tial ĉiuj postaj malkovroj estis aldonitaj al “Starĉeva kulturo”. Laŭ la vortoj de 
arkeologo Mirjana Blagojeviĉ, en Mali Borko, krom skeletoj de prahistoriaj 
homoj estis malkovritaj pli ol cent diversspecaj objektoj. Oni malkovris kavojn 
kiuj servis kiel rubejoj, samkiel oni trovis kavojn el kiuj oni elfosadis krudaĵojn 
por elfarado de ceramikaĵoj kaj ujoj kaj figuretoj. Kolektitaj specimenoj de ĉi 
tiu loko ebligos al arkeologoj pli detalan bildon pri la vivmaniero de la 
prahistoria-neolita homo sur Balkana duoninsulo. 





Spiralaj galaksioj [foto de NASA] 


sento sveda 


AUTUNO 
Kerstin Rhodin (Svedio, fine de septembro 2010) 

Aŭtuno komenciĝas: Fino de septembro. Kelkaj tagoj belaj, varmaj. Mi 
povas sidi ekstere en la arbaro legante aŭ en parkoj en Stockholm. Ĝuste nun 
mi legas libron, kiu fikcie estas verkita de Lorenzo Da Ponte, kiu verkis 
libretojn por operoj de Mozart. Li rakontas pri sia vivo kaj pri sia kunlaboro 
kun Mozart. La stilo de la libro estas tre agrabla. Legante mi sentas min 
vizitanta la 18an jarcenton. Iun sunan tagon mi sidis kun mia libro apud la 
Reĝa Biblioteko (nacia biblioteko). La parko apud ĝi ricevis novan statuon de 
verkisto Hjalmar S6derberg. Li estis famulo en la sveda literaturo komence de 
la 20a jarcento. Li promenis tra Stockholm kaj “observis” kiel la verkistoj faris 
en tiu periodo. En la Reĝa Ĝardeno situas kafejo memore al li. Ĝi ludas gravan 
rolon en lia romano “Doktoro Glas”. En tiu loko situis akvotrinkejo kaj s-ro 
Glas miksis arsenikon en glason da akvo por la edzo de unu el liaj pacientoj, 
juna, bela edzino de maljuna pastro. Hjalmar Soderberg apartenis al la 
“observantoj” de la vivo, de la homoj, de sia urbo Stockholm, kiun li tre ŝatis. 
Mi nun bone komprenas tion, kiam mi promenas en la sama urbo. Mi loĝas 
jam de tri jaroj apud tiu urbo. Dum miaj ĉirkaŭvagadoj mi ekkonis la urbon, 
ekŝatis ĝiajn akvosurfacojn kaj belajn domfacadojn. Mi trovis kelkajn ejojn, kie 
mi sidas kaj observas la vivon de la urbo aŭ ĝuas bongustan manĝaĵon. Vidas la 
rapidan kuradon de homamaso sur Hotorget (pajloplaco) en la centro de la 
urbo. Multe da fruktoj, legomoj kaj floroj aĉeteblas tie. La homoj rapidas al 
diversaj farendaĵoj aŭ se la suno iom videblas kaj varmigas la homoj ĝuas ĝin 
sur la ŝtuparo de la blufarbita Koncertejo, kie la 10an de decembro la 
Nobelpremio solene estas disdonata. 

Mi kelkfoje sidas apud Strommen (torento) apud la Parlamentejo kaj la 
Muzeo pri la Mezepoko en la urbo Stockholm, kiu tiam aspektis tute alie ol 
hodiaŭ. Sidi apud rapidfluanta akvo centre en la urbo dum krepuskiĝas varma, 
somera vespero estas ĝuo. Videblas ĉirkaŭ mi la Reĝa Palaco, la Parlamentejo, 
la Operejo kaj mia amata ruĝa Preĝejo de Jakob. Mi vizitis plurajn el la preĝejoj 
en Stockholm, kie oni tre ofte povas aŭskulti orgenkoncertojn senkoste — 
Bach, Beethoven, Cesar Franck, Handel, kaa. Dum la aŭtuno okazis pluraj 
koncertoj sub la nomo “Vox pacis” Tiam mi aŭskultis muzikon de sameoj 
(jojko"), tibetanoj (blovinstrumento), hindoj (tamburoj), ankaŭ kantistoj — 
dancistoj el diversaj religiaj tradicioj. Mi sentis la mondon malfermatan alveni 
en mia urbon. 


o Speco de improvizata kanto populara inter la sameoj.—Red. 

En profundaj grotoj sub Skeppsholmen (la porŝipa insuleto) eblas ĉiaŭtune 
renkonti la argilajn soldatojn el Ĉinio tre bone ekspoziciitajn. Imagu promeni 
inter ”artaĵoj” faritaj antaŭ 4000-5000 jaroj ĉe la alia flanko de nia globo! La 
tekstoj tre pedagogie instruas pri la malnova historio kaj vivo de la unua 
imperiestro de la imperio de Qin. Ekster la Orientazia Muzeo, kiu situas super 
la grotoj, la supervido al la Malnova Urbo kaj akvoj plenaj de boatoj brilas en la 
bela aŭtuna vetero. 

En la apuda Nacia Muzeo post studo de pluraj ĉambregoj de Arto mi povas 
en la kafejo ĝui miraklan ĉokoladtorton — preskaŭ same bongustan kiel tiu en 
la Rusa Muzeo en St. Peterburgo. Kun bona gvidisto mi ĉirkaŭpromenis en la 
Malnova Urbo en la kvartaloj de Bellman, nia granda verkisto kaj trubaduro en 
la 18-a jarcento. Tiam la plej multaj de la enloĝantoj de Stockholm loĝis en la 
Malnova Urbo, ĉirkaŭ 30000. Ili trinkis dekoble da alkoholo (biero) ol nun. 
Akvo ne trinkeblis pro malpureco. La stratoj malbonodoris de malpuraj 
forĵetaĵoj. Kia diferenco dum pli-malpli ducent jaroj! Mi trovis malnovan 
restoracion de la 16a jarcento kun la nomo Magnus Ladulas, unu el la plej 
unuaj reĝoj de Sveda Regno. 

Tie bongustis la en Svedio tipaj malgrandaj frititaj heringoj. 

Kiam ankoraŭ la finsomera suno brilis mi vojaĝis per etaj boatoj al urbetoj 
en la arkipelago — urbetoj kun ruĝaj aŭ flavaj lignaj dometoj. Ĉe la maro plej 
ofte la dometoj estas flavaj aŭ eble blankaj. En la arbaro ili estas ruĝkoloraj. La 
vivo trankvilas en la etaj havenoj kaj en la apudmaraj urbetoj. Laŭdire la 
arkipelago inkluzive la urbon konsistas el 30000 insuloj kaj insuletoj. Pluraj el 
ili estas rokoj kaj montetoj. Multaj havenoj kun ŝipoj kaj boatoj, kiuj iras al aliaj 
havenoj ĉe la Balta Maro; ĉefe al Finnlando kaj Estonio. De la alvenantaj ŝipoj 
vi povas vidi la Artan Ĝardenon “Millesgarden” (la Ĝardeno de Milles), kie la 
statuoj etendiĝas al la ĉielo. Unu el la plej konataj estas “Mano de Dio”, granda 
mano en kiu staras homo. Tiom da ĝuindaj, belaj lokoj inter akvo kaj rokoj 
troveblas en Stockholm. Mi nur tuŝis kelkajn lokojn, kiujn mi laste vizitis. 

Per tiuj bildoj mi volas saluti vin de Stockholm kaj rakonti al vi iom pri 
miaj travivaĵoj dum la lastaj someraj tagoj. Mi ankaŭ estas tre dankema, ke mi 
povas kaj kapablas ĝui tiajn belajn tagojn, ke mi kapablas iri kaj vidi. 





Restoracio Magnus Ladulas en Stockholm 


rakonto 


LA FORMO 
de Istvan Ertl 


La formo blanka ŝvelis supren, ĝis okulnivelo, momenton flosis ekvilibre, 
por majeste-moke forveli en la mallumon. Haraldo levis la rigardon, demetis 
sian tekkomputilon kaj ekstaris sur la balkono. La valon komplete kovradis 
nokto. Aliflanke de lkontinento enŝaltis sin pre-regulitaj panrostiloj, ne 
muezino sed vibre luma radi-horloĝo ŝin vekis. 


Haraldo elfingris cigaredon, igis sin videbla por fikciaj kaŝpafistoj sur la 
firsto fronte. Tiu montopinto partizanajn memorojn gardis. Silentis la vilaĝo, je 
la tria ne plu trapasis kamionoj toskanaj aŭ saksaj. Haraldo subpremis alergian 
tuson. La komputilo ombrumis la ekranon, ekvacioj malaperis en konvenan 
virtualon. 


L'o blanka removiĝis, trenis sin sur la grundo, kiel la torditaj gazetfolioj 
kiujn li vidis ĉe la stacidomo, lasitaj post la elpelo de la senhejmuloj. Haraldo 
sin turnis, trairis la salonon, kie la DVD-ilo cikle reludis la filmon de hieraŭ, 
ŝtuparis al la kelo, la sola elirejo en la ĝardenon, kie ludiĝis la blanka 
pantomimo. 


Ĉe la marbordo la vekhorloĝo nun mutis. Hanna palpis la subon de 
l' dekstra lipo, kie falto konkeris milimetron. Tra la fenestro ŝi vidis la jam 
vaporan varmon de la stratkruciĝo, vendopunkto de lokaj gazetoj en dudek 
lingvoj. Haraldo povus legi plejparton, sed lin alio interesas. 


Oĉjo Schiltz repuŝis la kovrilon. Ŝvitgutoj rosumis lian stoplobarbon, bone 
servis la ĉiama akvoglaso sur la noktotableto. Talpoj, majskaraboj, lumbrikoj, 
oniskoj popolis lian sonĝon, lian ĝardenon. 


Haraldo atingis la genu-altan mureton, kiu senpretende limis lian parcelon. 
La blankaĵo evidente transvelis ĉi tiun neobstaklon, kuŝis-flosis nun en najbara 
tereno. Lia duŝtuko ĝi estis, ribelinta kontraŭ la tukpinĉiloj. Makulo en la 
nigro, lun-splito vivonta ĝis aŭroro. Haraldo devis ĝin rehavi. 


Kvindek kilometrojn pli sude, inter forŝutritaj vilaoj, sur rastita gruzo, 
kraketis la paŝoj de laca marŝantaro. Al nekonata celo, ekster la limojn de 
Schengen.! 


to Klarigo por ekstereŭropanoj: Schengen estas urbo kie definitive formiĝis la nukleo de Eŭropa 


Unio. Do Schengen-regiono = Eŭropa Unio.— Red. 

arkeologio 
LA METODO DE KONSTRUADO DE LA AL JIZAH- 
PIRAMIDOJ 


NE PLU ESTAS MISTERO 
de Henry Broadbent (Aŭstralio) 


Ĉiu kiu serĉus laŭ la bretoj kontraŭ la muroj de nia domo trovus grupon de 
libroj kiuj koncernas la piramidojn de Egiptujo. Ĝuste nun mi legas la libron 
Fingerprints of the Gods de Graham Hancock kiu serĉas la “komencon kaj la 
finon”. Kiel mi li havas grandan scivolemon pri kial ni scias preskaŭ nenion el 
la historio de la homaro antaŭ 5 mil jaroj. Ja la indiĝenoj de Aŭstralio scias pli 
ol iu ajn pri eventoj de la pasinteco. En Viktorio ili rakontas pri la periodo 
kiam la golfo de Haveno Phillip estis kamparo super kiu ili ĉasis bestojn. Aliaj 
memoras la periodon kiam vulkanoj erupciis antaŭ 10 aŭ 20 mil jaroj. 

Graham Hancock referencis en sia libro al la piramidoj de Meksiko, Peruo, 
kaj Egiptujo. Mi traserĉis miajn librojn kaj la reton por ke mi povu trovi la 
aferojn al kiuj li referencis. 

Lastan jaron mi akiris libron verkitan de Joseph Davidovits. Li esploris dum 
pli ol 25 jaroj kaj finfine li pruvis ke kion li publikigis antaŭ multaj jaroj estas la 
vero. Nome ke la “ŝtonpiramidoj” en la nordo de Egiptujo ne estas konstuitaj el 
ĉizitaj ŝtonoj sed estas mulditaj brikoj de molaj kalkŝtonoj. La traboj kaj 
kovrofacoj estis mulditaj el pli malmolaj kalkŝtonoj kaj ili ŝajnas esti polurita 
kalkŝtono el Tura. Kontraŭe li pruvis ke ili estis faritaj, kiel betono, verŝitaj en 
skatolojn de krucplakaĵo, same kiel ni nun uzas por formi betonajn murojn 
k.t.p. Davidovits unue trovis ke delikataj potoj, vazoj kaj modeloj de kapoj 
evidente ĉizitaj el naturaj malmolaj ŝtonoj ankaŭ estas mulditaj. Li malkovris 
Egiptajn bildojn kiuj montras la teknikon. Tiuj bildoj antaŭe estis atribuitaj al 
alia metio. 

Por inĝeniero la tre interesa informo estas ke la energio bezonita fari la 
aglomeritan miksaĵon estas nur dekono aŭ malpli ol ni bezonas por fari 
betonon. Davidovits nun uzas similan kemion por fari mulditajn varojn. Li 
loĝas en Francujo sed ankaŭ havas fabrikon en Perto en Okcidenta Aŭstralio. 
Li nun disvastigas siajn esplorojn kaj eldonis interesan informadon pri potoj en 
Italujo kaj piramidoj de Balkanoj. 

Kiam mi informiĝis ke la kovrofacoj de la grandaj piramidoj de Al Jizah' 


Al Jizah = Giza, loko de piramidoj, tre proksime al Kairo. — Red. 

estis mulditaj, mi komprenis kial la individuaj blokoj sidas tiel apude ke oni ne 
povis meti la klingon de tranĉilo en la spacon inter ili. Mi ankaŭ deduktis ke la 
angulo de la granda piramido ne estas selektita por pruvi ke la Egiptanoj sciis 
la valoraĵon de pi (3,14 au 22/7). Kontraŭe ili selektis proporcion por la flankoj 
de la muldiloj por ke la flanko de la piramido estu proksime 52grada kaj tiel 
facila por konstruado fare de la ĉarpentistoj. Ja la selekto de la proporcio 14/11 
donas la ekvacion: perimetro de bazo 2xaltp=22/7. Tamen mi opinias ke tiu 
rilato ne estis tre grava kompare kun la aliaj kialoj por konstrui la piramidon. 
La kialo por la generala uzo de piramidoj kun angulo de 52? estas pli profunda 
ol la bezono montri la proporcion de Pi aŭ O. Por kompreni tion oni devus 
studi la Pitagoran geometrion de sferecoj. Tiu science traktas i.a. la rilatojn 
inter la proporcio de la ebeno kaj la sfero. “1,618 estas al la ebeno kiel 1,666 
(60/36 gradoj) estas al la sfero”. Kompreneble tiu ankaŭ indikas ke la egiptaj 
sciencistoj komprenis sferan geometrion. 

En ĉiu kazo simpla proporcio ekzistas doni angulojn kiuj diferencas per 
neatentinda kvanto disde la anguloj kiujn la termezuristoj trovis kiam ili 
mezuris la piramidojn. Multaj libroj kaj la reto donas la dimensiojn de la 
piramidoj ĉe Al Jizah. Tamen malgraŭ pluraj mezuroj fare de renomaj 
termezuristoj kier W.M. Flinders Petrie and J.H. Cole la ciferoj ofte 
malkonsentas. En du kazoj la diferenco iom mistifikas min. Kial la ciferoj tro 
multe malakordas? 

En la kazo de la dua piramido, de Ĥefren', la intencita alto 143,5 m) certe 
estas eraro. Pro la longeco de la bazo kaj la angulo, la alto devas esti 139,3 m. 
Fotografoj de la du grandaj piramidoj montras ke la pinto de Ĥefren estas akra 
kaj ne malakra kiel tiu de Ĥufu. La intencita alto de Ĥufu estis 146.6 m, sed 
nun ĝi estas 137 m; ĝi perdis 9,6 m. La intencita alto de Ĥefren estis 139,3 m, 
sed nun ĝi estas 136,4 m; ĝi perdis 2,9 m, ne 7,2m se oni uzas la kalkulon 143,6 
m. lu eraris kaj neniu kontrolis sed ripetis la eraron. 

La alia signifa malkonsento estas la longeco de la bazo de la tria piramido 
de Menkaŭre. Ĉe unu loko mi trovis 105,5 m, kaj alia 108,5 m. Ĉu estas 
problemo por la futuro? La anguloj por la piramidoj kaj la proporcion kiujn mi 
selektis por iliaj formoj estas: 


Piramido Mez. Angulo Formo bazo Formo dorso 
Ĥufu 52,339 11-unuo 14 unuo 51,849 
Ĥefreno 52,339 17 22 52,319 
Menkaŭre 50,789 9 11 50,719 


! La ortografio de la nomoj de la reĝoj egiptaj variegas. Ĥefren = Ĥafre = Khefra/Khefre/ 


Khafra/Khafre. Ĥufu = Ĥeops. Men(e)kaŭre = Mikerino — Red. 

Evidente la egiptoj ne estis malkleraj homoj sed havis teknikojn egalajn al 
aŭ eĉ pli bonajn ol ni ĝis la nuna epoko. Certe ili havis lensojn kaj uzis simplajn 
teodolitojn por konstrui la piramidojn. Dum 1975KE John A.R. Legon vizitis 
Egiptujon kaj informiĝis pri la komplika desegno de la areo ĉirkaŭ Al Jizah por 
kiu li devis uzi teodoliton kaj aliaj mezurilojn. Dum la jaro 2000KE Robert 
Temple eldonis sian libron The Crystal Sun. Liaj esploroj pruvis ke la egiptoj 
havis lensojn kaj la romanoj uzis teleskopojn. 


Sendube ni ne longe bezonas dubi kiel ili konstruis la piramidojn. Mi 
opinias ke ili uzis teknikojn similajn al tiuj kiujn mi observis kiam mi vizitis 
Orientan Pakistanon (nun Bangladeŝo) dum 1964. Ili uzis lignan aŭ bambuan 
deklivon, korbojn por porti betonon, martelojn sen tenilo por frakasi rokojn, 
ŝovelilojn kaj pikpioĉojn por fosi la grundon, fajron por bruligi la kalkŝtonojn. 

Davidovits pruvis ke la egiptoj fosis la molajn kalkŝtonojn apud la Sfinkso 
por fari la grandajn brikojn por la amaso de la piramidoj. Li trovis la minojn ĉe 
Dezerto Sinai kie ili minis la kemiaĵojn kiujn ili bezonis por katalizi la 
miksaĵon el kiu ili faris la brikojn kaj facojn. Eble ili frakasis la pli bonan Turan 
kalkŝtonon por fari la gruzon por la traboj kaj la kovrofacoj. Ili ne konstruis la 
grandajn deklivojn por tiri la 10-tunajn blokojn sed portis la gruzon kaj 
miksaĵon en korboj al la loko kien ili verŝis ĝin por fari la trabojn kaj 
kovrofacojn. 


CA 


Mi sugestas ke la grandaj granitaj traboj super la “ĉambro de la reĝo” estis 
preparitaj je la komenco kaj ili estis lokitaj sur la tero en la centro de la bazo. 
Laboristoj tiam levis la trabojn iomete post iomete per la uzo de lignaj traboj 
kaj kojnoj; tiun metodon ni ankoraŭ uzas kiam argono ne estas havebla. 

Por indiki kiel la Egiptaj ĉarpentistoj faris la formilojn kaj konstruis 
teodolitojn mi preparis skizojn. Ĝi ankaŭ indikas la uzon de la teodolito por 
helpi konstrui la klinitajn koridorojn kiuj havas 2/1 inklinon. 


Ankaŭ inkluzivata estas skizo 1 por indiki la specialan karakteron de la 
granda piramido de Ĥufu. La konstruaĵo havas 8 flankon, ne kvar. La kialo por 
tiu sistemo estis uzi la piramidon kiel horloĝon. Ne nur la reflekto de la suda 
faco sed la ombro ĉe la norda flanko indikas la horon de la tago. Ankaŭ dum la 
ekvinoktoj la suda kaj la norda flankoj, kiam la facoj ekzistis, ekbrilis, unue unu 
flanko kaj rapide poste la alia flanko, je la sunleviĝo kaj sunsubiro kaj tiuj estis 
videblaj el grandaj distancoj. Aliaj personoj traktis la religiajn kialojn de la 
piramido de Ĥufu. 


Ja, certe la moderna inĝeniero povus konstrui la piramidon sen grandaj 
problemoj per la uzo de la sama sistemo kiun la Egiptanoj uzis. Joseph 
Davidovits akirus multan monon per la vendo de la informado pri kiel fari 

aglomeritajn ŝtonojn kaj la verdanoj aplaŭdus pri la ŝparado de energio. Mi 
prognozas ke baldaŭ la egiptoj rekonstruos la facojn de Ĥufu. 





La granda piramido de Ĥufu, apud kies flankoj estas la piramidoj de liaj filoj Ĥafre kaj 
Menkaŭre, en Giza, Egipto. 267-25“ jC.AK:. 


La granda piramido havas ok' flankojn: 





dane a Iklm3fenmetaĵo 
Latera vidaĵo 
to Jes, ne komposteraro. La aŭtoro atentigas ke foto 65 en The Crystal Sun de Robert Temple 
montras tion.—Red. 

114 kubitoj 





Vidaĵo supre HB 16 Jo2 bor ! 
Skizo 1 


Antikva lenso el ĉ.700AKE, en British Museum 
(Bildo el Wikipedia: “Nimrod Lens”.) 

lkubito=7manoj=28 fingroj 
lkubito=52,375cm 









p 

Lu X ŝ 
7“ ĝe Li 

FLUAN randa pezaĵo por teni la 

VAN ALIA . 

m / LL skatolon kontraŭ la flanko 


Skatolo 4k-ojn 
larĝa por formi 
facon 


La traboj de la ŝtupetaro ankaŭ 
entenis la tabulojn por reteni 
la likvan kalkŝtonmiksaĵon Pli frua faco de 
gruzo el tura 
kalkŝtono 


fendo viu 
Internaj brikoj de gruzo e 
loka kalkŝtono 


/ L“ Verŝu facojn ĉe inter- 


ĝ K paco de 4k kaj plenigu 
la spacojn poste 





= lO 


Vidaĵo de piramido dum konstruo 


Skizo 2 JI fo2[2on 

junio 2011 
Teleskopo de 
e du tensaj 
l] 
J. 
Simpla teodolito poziciita 
Pendoloj- por deklivo de 2:1 (angulo 
konan: de 25,569) 


(aŭ supre aŭ malsupre) 


= JL 
Simpla teodolito aranĝita 
IN por kontroli la deklivon 
| de flankoj de piramido 


Iu ajn ĉarpentisto povus fari tiun teodoliton 


por 
lokalizigi 
teodoliton 





Skizo 3 ENEO 16/02f2ar] 


rakonto 
ETA ŜTELISTO 


Mara Vuĉeliĉ (Montenegro) 


(La rakonton elektis el la rakontaro PILATOVICI kaj tradukis Bojana Alfireviĉ) 


Frue, antaŭ sunleviĝo, Maksim kaj Radovan venis konstrui la kabanon por 
somerrestado en la montaro Volujak. Ĉio pretis por la konstruado: la 
porfundamenta foso, ŝtonoj, cemento, bretoj kaj ilaro. La fonto estis proksime, 
ĉirkaŭ kvin metrojn de la konstruloko. 

Ĉi-foje ili kunportis la manĝaĵon, cigaredojn kaj trinkaĵon. La ladajn 
bierujetojn ili plonĝigis en la fonton, por ke ili malvarmiĝu kaj la biero plaĉe 
sensoifigu la laculon. 

Ankaŭ Stevo jam pretkonstruis sian kabanon ie proksime. De tie etendiĝis 
la odoro de la freŝa mortero kaj abiaj bretoj. Kun gumaj botoj surpiede, Stevo 
tretis en la densan altan montaran herbon. Li vokis de sia kabano: 

“Ĉu vi alvenis?” 

Maksim respondis hezite: 

“Jes, jes. Venu ĉi tien...”. 

Stevo alvenis kaj laŭdis lian laboron, atente ĉirkaŭrigardis la kaban- 
fundamenton kaj tutsincere kuraĝigis ilin: 

“Bele, bele... vi rapidigu la konstruadon por ke la dommastrinoj povu 
ordigi sian laboron”. 

Maksim regalis Stevon per lada ujeto da malvarma biero, kaj Radovanon 
per cigaredo. Radovan metis la alian, ankoraŭ ne malfermitan cigared- 
skatoleton sur iun ŝtonon. 

La triopo sidis parolante pri tio, kiom da kio oni aĉetis por konstrui la 
kabanojn. 

“Reprenu novan cigaredon!” — diris Radovan al la najbaro. 

“Dankon, volonte. Mi ja ne havas cigaredojn. Mi ekfumu plian, dum vi 
rekomencos labori. Mi foriros tre baldaŭ, ĉar devas aĉeti ion en la urbo. Mi 
revenos morgaŭ vespere”. 

Stevo restis side ĝuste por fintrinki la bieron kaj poste adiaŭis ilin: 

“Ĝis morgaŭ vespere, najbaroj !” 

“Ni revidiĝu!” unuvoĉe respondis Maksim kaj Radovan. 

Kiam Maksim kaj Radovan paŭzis de la laboro, ili trinkis malvarman 
bieron malrapide kaj frande. Radovan rimarkis ke la cigaredoj ne plu estas sur 
la ŝtono. Li demandis Maksimon: 

“Ĉu vi prenis la cigaredojn de sur la ŝtono?” 

“Ne!” respondis Maksim. 

“Jli ne estas tie ...” diris Radovan. 

“Kiel ne estas?” koleris Maksim. 

“Jli estas for... Mi estas nek freneza, nek blinda” diris Radovan malbon- 
humore. 

“Ĉu la najbaro ŝtelis la cigaredojn? Ĉu eblas?” brovkuntire eldiris Maksim 
kun maldolĉa sento. 

“Certe. Kien ili povus malaperi?!” konfirme respondis Radovan. 

“Vi aŭdis lian diron ke li restis sencigarede?” 

“Li diris tion” respondis Radovan. 

“Estus ja pli honeste peti pri donaco ol kaŝe enpoŝigi ilin” grumblis 
Maksim. 

“Fi ! Li hontu. Sed pri tio ni parolos al neniu. Ĉi tio estas hontaĵo. Neniu eĉ 
kredos,” diris Radovan kun indignita kapskuo. 

La afero elĉerpiĝis, ĉu li ŝtelis, ĉu li ne ŝtelis... 

Ĉirkaŭ tagmezo ili denove paŭzis, tagmanĝis kaj refreŝiĝis per biero. 
Maksim diris: “Ni iru, Radovan kaj trarigardu la kabanon de la najbaro Stevo”. 

Radovan konsentis kaj postiris Maksimon, kiu ektretis tra la dense staranta 
herbaro estigante padon. Li subite surpaŝis freŝan bestan fekon kaj lia piedo 
forglitetis. Tutproksime Maksim trovis la ruĝan cigaredskatoleton. Li kliniĝis 
kaj levis ĝin: 

“Rigardu Radovan, jen viaj cigaredoj. La skatoleto estis tute dismordita kaj 
trapikita. La najbaro havas hundeton, kiun ni ne vidis antaŭe”. 

La eta petolemulo finis sian ludon per la cigaredskatoleto kaj lasis ĝin ĉe la 
osto, en la herbo. Ĝi estis ludonta tuj kiam ĝia mastro alvenos. Proksime 
Radovan trovis bildokarton kun kapo de blanka malta hundo kun ĉarma 
rigardo. La bildokarto estis ĉifita. 

“Jen Stevo skribas al la patro, ke bezonas monon por aĉeti cigaredojn... Ni 
donu ĝin al Stevo...” ridante platigis la bildkarton Radovan. 

Maksim staris, atente okulumis la skatoleton de ĉiu flanko kaj kun 
animsenpeziĝo diris: 

“Jen Radovan, se ni ne venus ĉi tien, mi restus konvikinta ke la eta ŝtelisto 
estas Stevo. Dio instigis nin veni surloken. Kaj dankal Dio, ni rakontis la 
okazaĵon al neniu ajn...”. 

“La vorto mem — ŝtelisto — sonas ja malbene! Tiom malbela kaj bruta. Ĝi 
humiligas...” respondis Radovan kaj ekfajrigis la cigaredon. 


poezio 
ARTISTOJ INTER SI 
de Anneke Schouten-Buys 


Mi promenetis iom kun Dio — li bedaŭris 
la foreston de Ĥanoĥ: tiu viro povis 
promeni tiel foren sen laciĝo.! 

Li montris al mi movantajn pentraĵojn 

el nuboj, ĉielo kaj ventoj; mi havis nur 
mobilfigurojn pendantajn de fadenoj sed 
Li ŝatis la ideon kaj demandis ĉu 

mi ion verkis lastatempe. “Kaj Vi?” 
demandis mi. “Ekde la Psalmoj kaj 

Alta Kanto iom ĝenas Min verkista bloko” 
konfesis Li. Mi konsole frapetis 

Lian ŝultron: “tia silento 

Kutime daŭras nur kelkajn tagojn.” 

“Jes,” Li diris “sed Miaj tagoj 

ĉiuj daŭras pli-malpli mil jarojn.” 

Silentaj ni rigardis aron da 

Ludantaj delfenoj. “Kuraĝon! mi diris, 
Via lasta kolekto ankoraŭ furoras 

Do la publiko ne forgesas Vin.” 


! Enla biblio, Genezo 5:18 “Kaj Ĥanoĥ iradis kun Dio” — red. 

geografio 


RESUMO DE LA ESPLORADO RILATE AL 


AŬSTRALIO 
de Terry Manley (Aŭstralio) 


“Tamen ĉi tiuj maristoj (Hispanoj) estis la unuaj atingi teron preter Sud- 
ameriko kaj ili konfirmis la kredon ke ekzistas Suda Lando.” Iom troa skribaĵo 
se oni komparas kontraŭ “Je 1200AKE ili [la Lapita popolo de suda Pacifiko] 
koloniigis la Fiĝiojn, Samoojn, Tongon kaj aliajn insulojn, irante pli ol 5000 km 
en siaj boatoj. Ili estas popolo de 800000 kun similaj lingvo kaj deveno loĝante 
areon pli grandan ol iu ajn alia popolo.” Ĉi tiu popolo kaj ties praidoj, la 
Polinezianoj, iris pli kaj pli orienten enloĝante insulojn Havajan, Paskan kaj 
multajn aliajn inkluzive de Nov-Zelando. Laŭ Gordon McLauchlan “ili preskaŭ 


certe esploris pli orienten ĝis Sud-Ameriko. ... Ili ankaŭ surteriĝis sur la 
marbordo de Aŭstralio sed renkontis fremdan medion kun loĝantoj delonge 
establitaj.” 


Ekde proksimume 1100KE (aliaj libroj rekomendas la jarcenton 1500KE) 
estas spuro montranta ke Makasar-fiŝkaptistoj (el nuntempa Sulawesi- 
Indonezio) venis al la nordaj partoj de Aŭstralio por interŝanĝi aĵojn kun la 
Aŭstraliaj indiĝenoj. Ili venis kaj restis dum la “malseka” sezono (decembro- 
majo) kaj kolektis tripangon (marlimakon) por komerci kun Ĉinoj, kiuj ŝatis 
ĝin kiel frandaĵon. Ili ankaŭ komercis pri Santalligno kaj testudŝelo (aŭ 
ĥeloniŝelo).? 

Ĉinaj maristoj vojaĝis al la orienta marbordo de Afriko ekde 860KE. Ili 
esploris la Indonezian insularon. Ili poste komercis kun la Makasar-fiŝistoj por 
akiri tripangon. Kiam Marco Polo revenis de Ĉinio en 1271xE li iris per ŝipo 
preter Malajzio kaj Sumatro. Li priskribis sudan landon proksimume 300km 
sude de Javo; “Tie trovigas multe de oro, multegaj blankaj konketoj de la maro. 
Al ĉi tiu lando venas malmultaj fremduloj, ĉar ĝi estas tiel malproksima.” Post 
la vojaĝo de Vasco da Gama en 1497 la Portugaloj komencis komerci en 
orienta Afriko, Hindujo, kaj nuntempa Indonezio. Ili komercis pri spicoj, 
manĝaĵo kaj valoraj metaloj. Dum ĉirkau cent jaroj ili estis la fonto de tiuj 
ekzotikaĵoj en Eŭropo. Pro la traktato de Tordesillas (1494) la Portugaloj gajnis 
rajton al tiu regiono kontraŭ la Hispanoj. Laŭ la traktato (kaj Papo) la Hispanoj 
gajnis la “Amerikojn” sed devas resti en la Okcidento, lasante la Orienton al la 


lo Australia!, Australia! The Pioneer Years, R. M. Younger 1975 
? ~A Short History of New Zealand, Gordon McLachlan 
“Ihe Exploration of Australia”, Readers Digest 

Portugaloj. Ke la Portugaloj esploris sude de Indonezio, dum la deksesa 
jarcento, estas konjekto. Ĉu ili sciis pri la komerco de la Sulawesianoj de tiu 
tempo? En 1516 la Portugaloj estis en Timoro; Oni rakontas pri mapoj perditaj 
en tertremo ĉe Lisbon je 1755'. Estas rakonto, ke Portugala ŝiparo de tri ŝipoj 
(karaveloj) gvidate de Kapitano Cristavao de Mendonca esploris la marbordon 
de Aŭstralio ĉ. 1520, sed nenia registro de tiu vojaĝo postvivis. En 1836 apud 
Warnambool en Viktorio ŝipvrako estis trovita en la sablo. Estis konjekto ke la 
ŝipo povis esti de Portugala deveno. La ligno estis ruĝa mahagono do la ligno 
kaj konstruo nekutimaj laŭ Brita scio. En 1890 ĝi malaperis sub la sablo. 

La alia atesto, laŭ iuj inkluzve de George Collingridge, pri la esploro de 
Aŭstralio fare de la Portugaloj estas la “Dieppe”-mapoj. Kvankam oni notas, ke 
la mapoj ne estas precizaj laŭ longitudo, oni ankaŭ rimarkas, ke “Kaj ĉar ĉiu 
maristo de tiu periodo (ĉ. 1600 kaj pli frue) havis problemon pri la kalkulo de 
longitudo”, estas kompreneble, ke la mapoj ne tiel precizas. 

“Samtempe (fino de la deksesa jarcento) notinda eksperimentado okazis en 
kartografio. Ĉe la franca haveno Dieppe, kartografoj imagis riĉan landon sude 
de Javo kaj post nelonge tiel nomata Javo la Granda komencis aperi sur 
mondaj kaj regionaj mapoj. Iuj opinias ke la Dieppe-mapoj provizas aludojn al 
Portugala esplorado de la marbordo de Aŭstralio en la 1520aj jaroj sed neniaj 
dokumentoj pri tiuj vizitoj ekzistas. Multaj versioj de la imagita Suda Lando 
estis designataj kaj por multaj jaroj kunekzistis kun registrita scio.” 

La literatura verko de Thomas Moore Utopia publikiĝis en 1516 kaj en ĝi 
estis “Granda Suda Lando”. Ankaŭ la New Vojage Round the World de William 
Dampie (1697), la romano Robinson Crusoe de Daniel Defoe (1719), kaj Gul- 
livers Travels de Jonathan Swift (1726) aperis kun rakontoj lokitaj en la Suda 
Pacifiko. Do jam estis konjektoj pri insuloj kaj landoj en tiu regiono. 

Kvankam la Hispanoj ne rajtis iri orienten, iuj el ili decidis, ke estas eble 
trafi la “Orienton” se oni iras sufiĉe okcidenten, preter Sud-Ameriko kaj trans 
Pacifikon. Do dum la deksesa jarcento la Hispanoj esploris la Pacifikon. 
Ferdinand Magellan por Hispanujo (kvankam li estis Portugalo) ĉirkaŭiris la 
sudan parton de Sud-Ameriko per velŝipo (1520). La Guberniestro de Peruo 
elsendis du ŝipojn sub la estrado de Alvaro de Mendafa en 1567, “velŝipi sur 
nekonatajn marojn, kie neniu aventuris velŝipe antaŭe, por eltrovi novajn 
landojn kaj novajn popolojn“ (Ĉu vere? Refoje kio pri la Polinezianaj 
maristoj?) Li alvenis al Salomon-Insularo en Januaro/Februaro 1568. Mendaĥa 


Australia, John H. Chambers 1999 

A Short History of New Zealand, Gordon McLachlan 
Australia in Maps, National Library of Australia 

The Story of the Solomons Charles E. Fox.1975 

provis retrovi la Insularon post 30 jaroj sed li anstataŭe trovis la Insulon Santa 
Cruz. 

Quiros, Hispano, heredis la revojn de Mendaŭa kaj iris en 1606 al Nov- 
Hebridoj nomante ĝin “Australia Espiritu Santo”, la Nova Jerusalemo. Poste li 
forlasis S-ron Torres ĉe “Australia Espiritu Santo” (neniu plu vidis Quiroson) 
Torres cirkaŭiris la insulon por sciiĝi ke ĝi estas tia kaj iris okcidenten kaj fine 
tra la markolon de Torres inter Aŭstralio kaj Nov-Gvineo. Li vidis insulojn, sed 
ĉu parton de Kabo Jork, oni ne scias. Li alvenis monatojn post la esploro de 
Willem Janz. 

La ĝenerale akceptita surteriĝo de Eŭropano sur Aŭstralian teron estis je 
1606 de Willem Janz, Nederlandano, kiu esploris Kabon Jork kaj la Golfon de 
Karpentario. En 1595 la Nederlandanoj alvenis al la insuloj kaj komencis 
anstataŭigi la Portugalojn perforte. En 1602 ili sukcesis en ĉiu loko escepte de 
en Timoro. Kaj naskiĝis Nederlanda Orient-Hinda Kompanio. Janz faris sian 
esploradon de la norda parto de Aŭstralio en 1606. En 1616 Dirk Hartog 
surteriĝis sur la okcidenta marbordo de Aŭstralio. Sekvis aliaj Nederlandanoj 
sur tiu marbordo ĉar ili komencis laŭiri ŝipvojon orienten de la Kabo de Bona 
Espero, Sud-Afriko, uzante la avantaĝon de la “40aj ventegoj” (ventoj el la 
okcidento ĉe latitudo 40 gradoj suden.) 

En 1644 van Dieman komisiis Abel Tasmanon esplori sude de Indonezio 
por la Nederlandanoj. Tasman iris suden kaj laŭiris la okcidentan kaj sudan 
marbordojn de Aŭstralio venante al Tasmanio (antaŭe nomita Lando de van 
Dieman). De Tasmanio li iris al Nov-Zelando kaj fine preter Nov-Gvineo 
reirante al Indonezio. Ĉu la unua cirkaŭiri Aŭstralion, kvankam ne laŭ la 
orienta marbordo? 

Do la deksepa jarcento estis la jarcento de Nederlanda esplorado de la suda 
maro kaj “Granda Suda Lando”. Sekvis en la dekoka jarcento la vojaĝoj de la 
Francaj kaj Britaj maristoj: Bouganville, la Peruse, Cook; kaj la pli preciza 
mapado de la “Granda Suda Lando”, Nov-Zelando kaj iuj el la pacifikaj insuloj. 
Cook kaj liaj samtempuloj havis la avantaĝon de precizaj horloĝoj kaj 
instrumentoj por scii longitudon kaj tiel scii kie ili precize estas. 

Ĉu nacioj kaŝis sian scion de la konata mondo por protekti siajn koloniojn 
aŭ la estontecan eblecon fondi kolonion? Kaj tial ne estis ĝenerala diskoniĝo de 
la dokumentoj pruvantaj la malkovron de landoj pli frue faritan de aliaj? La 
Polinezianoj ne havis skribitan historion do ni ne scias de tia fonto ties 
esploradon. Nur per prarakontoj kaj arkeologoj ni povas lerni. Ĉu la 
Portugaloj, kiuj ja havis skribitan historion, kaŝis sian konon de la sudo? Ĉu la 
Nederlandanoj detruis tiun historion por gajni la honoron esti la unuaj 
esploristoj de la sudo? 

Ĉu la diskuto aŭ disputo pri kiuj estas la unuaj Eŭropanoj en Aŭstralio 

meritas multe da energio kaj tempo kiam oni konsideras ke la Polinezianoj, 
Indonezianoj, kaj Ĉinoj plejeble jam vizitis Aŭstralion? 





La orienta bordo de La Granda Javo: el la atlaso de Nicholas Vallard, 1547. Ĝi estas parto de 
kopio el 1856 de unu el la Dieppe-Mapoj. La ekzempleron tenas la Nacia Biblioteko de Aŭstralio. 


Ĥumuraĵo 
de Siv Burell (Svedio) 


1. “Petro, ĉu vi povas nomi urbon en Italio?” 
“Volonte, instruistino, sed kiun?” 


2.“Petro, kiom da militoj Karlo la XIIa faris? 
“Kvin? 

“Bv. laŭvice nomi ilin!” 
“1,2, 3.4, 5. 


3. “Ĉefkelnero! Ĉi tiu manĝo estas malvarma, odoras malbone, aspektas naŭza 
kaj brulgustas. 

“lon ajn pli?” 
“Jes, la porcioj estas tro malgrandaj.” 

4, “Ĉu vi pensas ke la televido povos anstatŭi la gazetojn?” 
“Neniam. Kiel oni povus ĉasi muŝojn per televido?” 


recenzo 


Nomoj kaj sortoj 
de Julia Sigmond 
recenzas Donald Broadribb 


Nomoj kaj sortoj de Julia Sigmond. 110 paĝoj, broŝuritaj. Eld. Exit (Cluj, 
Rumanio), 2011. 


Jŭlia Sigmond prezentas al ni tre modestaspektan, 
tamen bele presitan verkon kiu vere indas nian 
atenton. Temas pri 12 rakontetoj, ĉiu estas dediĉita al 
unu persono — La aŭtoro diras ke plejparte temas pri 
veraj personoj. Ĉiu rakonto plaĉmaniere priskribas 
eventon en la vivo de la koncerna persono. La eventoj 
multe varias: jen ni legas pri fama dirigento, kies 
kapablo kaj scio pri muziko estas rimarkinde feblaj. 
Orkestroj sukcesas ludi malgraŭ li, ne helpe de li. — 
Jen ni legas pri virino kiu nek scias legi nek skribi. 
Amikino ŝia skribas laŭ ŝia dikto letero, kaj respondo 
alvenas, la sola letero kiun tiu virino ricevis dum sia 
tuta vivo! — Jen ni legas pri korespondado inter virino 
kaj manlaboristo. La manlaboristo sopiras studi 
pentrarton. Subite la korespondado ĉesas. Pri la kialo, vi mem legu la 
rakonton! 

La stilo en ĉi tiu libro estas leĝera, klara, kaj rekta. Ĝi 
havas sonon familiaran, kiu plaĉas ne nur al la orelo sed 
samtempe al la okulo. La aŭtoro jam de multaj jaroj verkas 
tiajn ĉiutagecajn-sed-samtempe-trafajn rimarkigojn pri la 
vivo de ial atentindaj “ordinaruloj”. Ŝiaj rakontoj grandparte 
aperis en la rumana gazeto kiun ŝi redaktis, Bazaro. Aliaj 
libroj ŝiaj inkluzivas Mi ne estas Mona Lisa (2001) kaj redakto 
de la libro Kiam mi estis la plej feliĉa en la vivo (2008), kiu 
konsistis el tiutitolaj artikoloj diversaŭtoroj, aperintaj en Bazaro. 








En la magazino Monato ankaŭ aperis pluraj ŝiaj verkoj: “La reala historio de 
donacbovino” en 1999, “Sep citronŝeloj” (2006), “La mistera nokto” (2009, kaj 
“La malĵaluzo de Klorinda” (kun ŝia edzo, Sen Rodin; 2010). 

La Mirmekobo 





Li uk, Vi ~E 
Lx “ Li lz ~~ zuj 


Kiel besto, la Mirmekobo (Myrmecobius fasciatus) estas preskaŭ elmortinta en 

sia indiĝena aŭstralia teritorio. Sed en sia revua formo, ĝi estas internacie 

havebla senpage, kaj ni esperas ke vi enhejmigos ĝin, nutros ĝin per viaj legado 

kaj kontribuo de enhavo, kaj ĝuados ĝin. Adreso por ĉiuj komunikaĵoj, por peti 

ekzempleron aŭ por peti abonon, kaj por sendi kontribuaĵon: 
mirmekobo(gmac.com 





Abono al la revuo estas senpaga. Ĉar neniuj surpapere presitaj ekzempleroj 
ekzistas, neniu preskosto ekzistas. Se vi deziras mem per via komputila presilo 
presi ekzemplero(j)n, por vi mem aŭ por aliaj, tion vi rajtas fari laŭdezire kaj 
senpage. 

La revueto Mirmekobo estas sendependa, kaj subtenas neniun ismon. 
Artikolojn povas kontribui iu ajn. Tre bonvenaj estas literaturaĵoj: noveloj, 
poemoj, prozaĵoj iaspecaj; esprimoj de vidpunkto; historiaĵoj; prezento de 
interesaj hobioj; biografiaĵoj, aŭtobiografiaĵoj; legendoj, mitoj... Bildoj, ĉu fotoj, 
ĉu desegnaĵoj ĉu klarigaj, tre bonvenos. Reklamojn, anonc(et)ojn, 
propagandon, lingvajn studojn aŭ kritikojn, pornaĵojn, Mirmekobo 
malakceptas. La redaktoro rajtas akcepti, modif, aŭ malakcepti ian 
kontribuaĵon, kiun li opinias malkonforma al la karaktero kaj reputacio de la 
revueto. Korektojn evidente bezonajn li rajtas fari, konsultinte la verkinton. 


G kopirajto apartenas al la verkinto de kontribuaĵo. 


Represo de kontribuaĵo(j) estas permesata. 
Malnovaj numeroj de Mirmekobo troviĝas ĉe www.gazetejo.org/mirmekobo kaj 
ankaŭ ĉe la retejo de la redakcio: 
http://web.me.com/donbroadribb1/ 
Redaktoro: Donald Broadribb 





